བོན་ཞེས་པ་དེ་ལ་རིགས་མི་འདྲ་བ་དུ་མ་ཞིག་བྱུང་ཡོད་པར་མ་ཟད།དེའི་ཁོངས་སུ་གཞན་འཚེ་དང་བཅས་པའི་ཆོས་ལུགས་ཀྱང་མང་ཞིག་བྱུང་ཡོད་པ་རེད།གནའ་དུས་སུ།བོན་ཞེས་པ་དེ་ནི་དེང་དུས་ཡོངས་གྲགས་ཀྱི་ཆོས་ལུགས་ཞེས་བརྗོད་པ་དང་འདྲ་བ་སྤྱིར་བཏང་གི་མིང་ཞིག་ཡིན་པར་བརྟེན།བོན་གྱི་མིང་ཆགས་ཚད་ཐམས་ཅད་སྟོན་པ་གཤེན་རབ་མི་བོ་ཆེས་གསུངས་པའི་བསྟན་པ་ཞིག་ཏུ་ངོས་འཛིན་པ་དེ་ནི་ནོར་ཚབ་ཧ་ཅང་ཆེན་པོ་ཞིག་རེད།དེང་དུས་ཕྱི་ནང་གི་མཁས་པ་ཕལ་མོ་ཆེས།བོན་ཞེས་ཐོས་པའི་ཚེ།ལམ་སང་གཞན་འཚེ་དང་བཅས་པའི་ཆོས་ལུགས་ཀྱི་གྲངས་སུ་བཞག་ནས་དམའ་འབེབས་གང་ཐུབ་ཐུབ་བྱེད་སྲོལ་ཡོད་འདུག་པ་དེ་ནི་རི་བོང་ཅལ་འདྲོག་གི་དཔེ་དང་འདྲ་ཞིང་།དོན་དུ་བོད་ཀྱི་ཤེས་རིག་ལ་མཐོང་ཆུང་བྱས་པ་ཙམ་ལས་གཞན་པའི་རྒྱུ་མཚན་གང་ཡང་མེད་པ་དེའི་སྐོར་ནི།ཁོ་བོས་བྲིས་པ་བོད་ཀྱི་ལོ་རྒྱུས་ལས་འཕྲོས་པའི་གཏམ་ནོར་བུའི་ཕྲེང་བ་ལ་གཟིགས་ཞིབ་གནང་ན་མཁྱེན་ཐུབ་པ་ཡོང་གི་རེད།སློབ་དཔོན་ཆེན་པོ་པདྨ་སམ་བྷ་ཝས།བོན་ནང་པ་ནི་ཆོས་མཐུན་པར་འདུག་པས་རང་མལ་དུ་བཞག་མཛོདཅེས་རྒྱལ་པོ་ལ་གདམས་པ་དེའང་བོན་གྱི་ནང་དུ་རྫོགས་པ་ཆེན་པོའི་བསྟན་པ་བཞུགས་པའི་རྒྱུ་མཚན་གྱིས་ཡིན་པ་གསལ་པོར་མཁྱེན་ཐུབ་པ་དེ་ག་རེད།བོན་གྱི་ནང་དུ་རྫོགས་ཆེན་གྱི་བསྟན་པ་བཞུགས་པ་ཙམ་དུ་མ་ཟད།བསྟན་པ་དེ་ཉིད་འཛིན་སྤེལ་གསུམ་དང་།ཐོས་བསམ་སྒོམ་གསུམ་སོགས་གནང་བའི་བོན་གྱི་རིག་འཛིན་སྔོན་རྗེས་སུ་བྱོན་པའང་ཤིན་ཏུ་མང་ཞིང་།དེ་དག་གི་སློབ་བརྒྱུད་དང་གསུང་སྐོར་ཡང་ད་ལྟའི་བར་དུ་རྒྱུན་མ་ཆད་པར་བཞུགས་ཡོད་པས་མཁྱེན་ཐུབ་ཀྱི་ཡོད་པ་རེད།སྔགས་རྙིང་མ་ཞེས་བྱ་བའི་རྒྱུ་མཚན་ནི།ལོ་ཆེན་རིན་ཆེན་བཟང་པོ་བྱོན་པ་ཡན་ཆད་དུ་བསྒྱུར་བའི་སྔགས་ཀྱི་རྒྱུད་སྡེ་རྣམས་ལ་ཟེར་གྱི་ཡོད་སྟབས།ཡོ་གའི་སྐབས་སུ་བཤད་པ་ལྟར་གྱི་ཕྱི་རྒྱུད་སྡེ་གསུམ་དང་།སྔགས་བླ་མེད་ཀྱི་རྒྱུད་སྡེ་རྒྱ་ཆེ་ལ་གྲངས་མང་བ་སོགས་མདོ་སྔགས་རྒྱུད་སྡེ་ཕལ་མོ་ཆེ་རྙིང་མའི་ཁོངས་ནས་མ་བྱུང་བ་མེད་པ་ལྟ་བུ་ཞིག་ཆགས་ཡོད་པ་རེད།